Scotland Yard

New Scotland Yard, ciamà nomach Scotland Yard o The Yard, a l'é l'organisassion che a contròla la polissìa ant la region ëd la Gran Londra, ant ël Regn Unì. New Scotland Yard as treuva ant n'edifissi 'd 20 pian tra le stra Broadway e Victoria a Westminster, davzin al parlament anglèis.
Costa polissìa a l'àchit a l'avìa 'n camp d'assion ëd des chilòmeter ant la zòna 'd Charing Cross, e a travajava dzora na popolassion ëd 2 milion ëd përson-e con 2.000 ufissiaj 'd polissìa. 

Da l'avril dël 2000, con na granda riorganisassion, Scotland Yard, servissi metropolitan che a l'é gropà al Ministeri ëd l'Intern e contròla d'àutre fòrse locàj coma la British Transport Police, ël Royal Parks Constabulary e la River Police, a buta ansema 25.500 ufissiaj 'd polissìa e 10.000 fonsionari sivij e soa autorità a contròla ij 1.600 km² ëd la Gran Londra e dzora na popolassion ëd 7,5 milion d'abitant.

Për ëd rason ëstòriche Scotland Yard a l'ha gnun podèj sla cita City, che a l'é 'l sènter stòrich ëd Londra e a l'é controlà da la City of London Police, guidà da la City of London Corporation.

 Stòria 

Ël nòm dë Scotland Yard a l'é nàit da la sede original dël còrp ëd polissìa che as trovava an sla Great Scotland Yard, na contrà davzin a Whitehall. As chërd che costa sede a l'avèissa cost nòm përchè ant ij sécoj passà a l'era la residensa dël Re dë Scòssia (o dl'ambassador scossèis) quandi chiel a stasìa an Anghiltèra, donca anans ëd l'union tra ij doi regn.

Ant ël sécol ch'a fa XVII la stra a l'é peui dventà sede 'd palass governativ e leu d'abitassion d'architèt coma Inigo Jones e Christopher Wren; ant j'ani dël Commonwealth d'Anghiltèra guidà da Oliver Cromwell, ël poeta John Milton a l'ha vivù an costa stra tra 'l 1649 e'l 1651.

Scotland Yard a l'é stàita fondà ansema a la Metropolitan Police da Sir Robert Peel. A l'ha duvertà al pùblich coma sede aministrativa aj 29 dë stèmber dël 1829, con n'edifissi 'd 50 stansie andoa a stasìo doi comissari con soa squadra aministrativa.
La pòrta prinsipal dël palass a l'era al 4 ëd Whitehall, ma n'ufissi pùblich a l'era duvert ëdcò darera an sla Great Scotland Yard, che a l'ha peui dàit sò nòm al palass e a tut ël servissi an general.
Dël 1890, Scotland Yard a l'é mudasse ant na neuva sede a Victoria Embankment sla riva dël Tamis con tuti ij sò òmo che con j'ani a l'ero dventà 13.000. D'àutri tramud a-i son staje dël 1907 e dël 1940.

Dël 1967 a-i é staje l'ùltim tramud, e parèj Scotland Yard a l'é butasse al 10 ëd la contrà Broadway, che anans a l'era mach n'edifissi d'ufissi.

Ël nùmer për telefoné a Scotland Yard a Whitehall a l'era 1212 e ancora al di d'ancheuj, la magioransa dle stassion ëd polissìa 'd Londra, coma la midema Scotland Yard, a l'han ancora 1212 coma ultime gifre dël nùmer.

Categorìa:Drit